30 September – St. Hieronymus – God is ons Erns
St. Hieronymus, priester en kerkleraar
Hieronymus is omstreeks 340 te Stridon in Dalmasië gebore. Alhoewel sy agtergrond Christelik was, wil dit voorkom asof hy eers as jongman tot 'n geestelike inkering gekom het. Tydens sy studies in Rome is hy daar gedoop. Hy had 'n aanvoeling vir tale en was vlot in Latyn en Grieks. In sy verlange na 'n asketiese lewe gaan hy op dertigjarige ouderdom na Sirië om as kluisenaar in die woestyn te leef. Sy omswerwinge bring hom uit by Antiogië, waar hy tot priester gewy is en waarvandaan hy later na Konstantinopel vertrek. Hy keer oplaas terug na Rome waar hy homself verdiep in die bestudering van die Heilige Skrif.
Om hom vergader weldra 'n groep hoë Christelike dames wat sy geestelike leiding volg. Pous Damasus stel hom aan as sy sekretaris en dit is in dié hoedanigheid dat hy gevra word om 'n betroubare Latynse vertaling van die Nuwe Testament te doen. Na die oorlye van Damasus gaan Sint Hieronymus na Bethlehem in die Heilige Land waar hy 'n Latynse klooster stig. Hier bemeester hy Hebreeus sodat hy ook 'n getroue Latynse vertaling van die Ou Testament kon voortbring. Hy is onderhou deur die welaf weduwee Paula wat hom van Rome gevolg het, en 'n nonneklooster naby sy verblyf opgerig het. Sint Hieronymus was 'n Kerkgeleerde van formaat en alhoewel hy blykbaar maar 'n redelike ontvlambare humeur gehad het, was sy liefde vir Christus eenvoudig en opreg. Selfs sy vele vyande moes sy diepe geestelikheid bewonder. Hy word sedert sy dood in 402 as 'n Heilige vereer. Sy vertalings en sy bydrae tot die uitleg van die Bybel en die Christelike lektuur is werklik besielend en vandag nog van die allergrootste belang.